石潭道中追賦大江
作者：陳文蔚
朝代：宋

paragraphs: 我生大江東，與江不相識。
一日作遠遊，江頭因目極。
桃花春未漲，水落略見石。
望斷淮山青，隔岸纔咫尺。
恃此一葦航，焉能恨南極。
雲屯十萬衆，守衛以人力。
撫御有良將，成城衆心得。
江淮唇齒勢，如家護牆壁。
守淮即守江，淮民須愛惜。
我朝聖澤深，不在險在德。
慈儉今天子，邇遐無間隔。
大臣百執事，根本共培植。